হংকংয়ের চ্যান কং-স্যাংয়ে জন্ম জ্যাকি চ্যানের। সাত বছর বয়সেই নাটক, অ্যাক্রোব্যাটিক্‌স, মার্শাল আর্টস এবং সংগীতশিক্ষায় হাতেখড়ি। হংকংয়ের সিনেমাকে ব্রুস লি’র পর এই জ্যাকি চ্যান-ই কিন্তু এগিয়ে নিয়ে গিয়েছেন। ফিজিক্যাল কমেডির সঙ্গে মার্শাল আর্টসকে মিশিয়ে দিতে তিনিই পেরেছেন। এশিয়ার সবচেয়ে বড় তারকা বোধহয় তিনিই, যিনি হলিউড কাঁপিয়েছেন।
জ্যাকি অভিনেতা তো বটেই। পরিচালক এবং প্রযোজকের টুপিও পরেছেন। চাইনিজ অপেরা রিসার্চ ইনস্টিটিউটে যখন সাত বছর বয়সে বাবা-মা তাঁকে রেখে গিয়েছিলেন, তখন বোধহয় ভাবেননি ছেলে বড় হয়ে ‘ড্রাঙ্কেন মাস্টার’ হবে! আট বছর বয়সেই প্রথম ছবিতে কাজ করে ফেলেছিলেন জ্যাকি। তারপর কাজ শুরু করেন স্টান্টম্যান হিসেবে। তখন পরদায় কে জানেন? স্বয়ং ব্রুস লি। চিনা ফিল্ম ইন্ডাস্ট্রিতে ব্রুস লি ছাড়াও যে মানুষটা সবচেয়ে নজর কেড়েছেন, তিনি জ্যাকিই।
১৯৭৩ সালে ব্রুস লি’র আকস্মিক মৃত্যুর পর হংকং সিনেমা জঁরের উত্তরসূরি হয়ে ওঠেন জ্যাকি। কিন্তু লি’য়ের মতো নয়, বরং নিজের একটা ছাপ তৈরি করতে চেয়েছিলেন তিনি। যেমন নিজের সমস্ত স্টান্ট নিজে করা। চিন থেকে হলিউড গেলেন আশির দশকের প্রথম দিকে। প্রথম ছবি ‘দ্য বিগ ব্রল’ ফ্লপ। তারপর ছোটখাটো কয়েকটা চরিত্র। হংকং ফিরে এলেন জ্যাকি। প্রযোজনা করলেন ‘পোলিস স্টোরি’। হয়ে উঠলেন ‘ওয়ান ম্যান ফিল্ম ইন্ডাস্ট্রি’। তারপর ‘ড্রাঙ্কেন মাস্টার’, ‘রাশ আওয়ার’, ‘সাংহাই নুন’এর মতো দুনিয়া কাঁপানো ছবি।
সমস্যা হল, জ্যাকি চ্যান নিজের মতো ছবি করে গিয়েছেন। কোনও বড় পরিচালক তাঁকে কাস্ট করেননি। হয়তো জ্যাকি কোনওদিনই পরদায় সিরিয়াস নন বলে। তাঁকে ব্যবহার করা হলে হলিউডের ইতিহাসটাই অন্য রকম হতে পারত। অস্কার কমিটি যখন লাইফটাইম অ্যাচিভমেন্ট অস্কারটা দিচ্ছেন, তখন মানতে হবে তাঁদের বোধোদয় হয়েছে! নাহলে জ্যাকি চ্যান আর অস্কার দু’টো শব্দ তো এতদিনে তাঁরা মেলাতে পারেননি। ভাগ্য ভাল, ভাল-মন্দ কিছু একটা হয়ে যাওয়ার আগেই স্বীকৃতিটা পেলেন জ্যাকি। 
‘অ্যাকসিডেন্টাল স্পাই’এর শ্যুটিংয়ে স্টান্ট করতে গিয়ে প্রায় পঙ্গু হয়ে যাচ্ছিলেন জ্যাকি। শুধু তাই নয়, গাছ থেকে লাফানোর দৃশ্যে শ্যুট করতে গিয়ে মস্তিষ্কের হাড় ভেঙে মাথায় ঢুকে গিয়েছিল তাঁর। আট ঘণ্টার অস্ত্রোপচারের 
পর শেষে প্রাণে বাঁচেন জ্যাকি। এখনও মাথায় ছিদ্র রয়েছে তাঁর।

১। ‘জিয়ানজি’ ছবিতে একটা শট ২৯০০ বার টেক করিয়েছিলেন, পছন্দ হচ্ছিল না বলে।
২। ‘রাশ আওয়ার’ এত হিট হলেও, জ্যাকির ভাল লাগেনি। মার্কিন রসবোধটা ঠিক তাঁর সঙ্গে যায় না বলে।
৩। দু’টো জিনিসে খুব ভয় তাঁর। ছুঁচ আর বক্তৃতা করা!
৪। কমেডিক কুংফু জঁরের আবিষ্কর্তা তিনিই।
৫। ‘বিকাম দ্য ড্রাগন’ নাম নিয়েছিলেন ব্রুস লি’র সঙ্গে তাঁকে মেলানো হচ্ছিল বলে।
৬। ভিলেনের চরিত্রে কোনও দিন অভিনয় করতে চান না জ্যাকি। সলমন খানের মতো।